Document ID: 32014R0374

EUROPA-PARLAMENTETS OG RÅDETS FORORDNING (EE) nr. 374/2014
af 16. april 2014
om nedsættelse eller afskaffelse af told på varer med oprindelse i Ukraine
EUROPA-PARLAMENTET OG RÅDET FOR DEN EUROPÆISKE UNION HAR -
under henvisning til traktaten om Den Europæiske Unions funktionsmåde, særlig artikel 207, stk. 2,
under henvisning til forslag fra Europa-Kommissionen,
efter fremsendelse af udkast til retsakt til de nationale parlamenter,
efter den almindelige lovgivningsprocedure, og
ud fra følgende betragtninger:
(1)
Ukraine er et prioriteret partnerland inden for rammerne af den europæiske naboskabspolitik og det østlige partnerskab. Unionen har bestræbt sig på stadig tættere forbindelser med Ukraine, der bevæger sig ud over det blotte bilaterale samarbejde, og som omfatter gradvise fremskridt hen imod politisk associering og økonomisk integration. I den sammenhæng blev en associeringsaftale mellem Den Europæiske Union og dens medlemsstater på den ene side og Ukraine på den anden side forhandlet i 2007-2011, omfattende oprettelsen af et dybt og omfattende[BC1] frihandelsområde (DCFTA), og paraferet af begge parter den 30. marts 2012. I henhold til bestemmelserne i DCFTA'en skal Unionen og Ukraine etablere et frihandelsområde i en overgangsperiode på højst ti år fra ikrafttrædelsen af associeringsaftalen i overensstemmelse med artikel XXIV i den almindelige overenskomst om told og udenrigshandel af 1994.
(2)
I lyset af de ekstraordinære sikkerhedsmæssige, politiske og økonomiske udfordringer, som Ukraine står over for, og for at styrke landets økonomi, er det hensigtsmæssigt ikke at afvente ikrafttrædelsen af associeringsaftalens bestemmelser om DCFTA, men at foregribe gennemførelsen ved hjælp af autonome handelspræferencer og ensidigt indlede en nedsættelse eller afskaffelse af Unionens told på varer med oprindelse i Ukraine, i overensstemmelse med listen over indrømmelser, der er anført i bilag I-A til associeringsaftalen.
(3)
For at forebygge enhver risiko for svig bør indrømmelsen af autonome handelspræferencer være betinget af, at Ukraine overholder de relevante oprindelsesregler for varer og de dertil knyttede procedurer, og at det indgår i et reelt administrativt samarbejde med Unionen. Desuden bør Ukraine afstå fra at indføre ny told eller nye afgifter med tilsvarende virkning eller nye kvantitative restriktioner eller foranstaltninger med tilsvarende virkning på import fra Unionen og afstå fra at forhøje eksisterende told- eller afgiftssatser eller indføre andre restriktioner.
(4)
Det er nødvendigt at fastsætte bestemmelser om genindførelse af toldsatserne i den fælles toldtarif, hvis Kommissionen ved en undersøgelse konstaterer, at der er varer, der forvolder eller truer med at forvolde alvorlige vanskeligheder for EU-producenter af lignende eller direkte konkurrerende varer.
(5)
I tilfælde af manglende overholdelse af betingelserne i denne forordning bør Kommissionen tillægges beføjelse til midlertidigt at suspendere alle eller en del af præferenceordningerne. Disse beføjelser bør udøves i overensstemmelse med Europa-Parlamentets og Rådets forordning (EU) nr. 182/2011 (1).
(6)
Denne forordning anvendes, indtil afsnit IV (handel og handelsanliggender) i associeringsaftalen træder i kraft, eller, hvis det er relevant, anvendes midlertidigt og senest indtil den 1. november 2014.
(7)
I betragtning af sagens hastende karakter er det vigtigt at gøre en undtagelse fra den periode på otte uger, der er omhandlet i artikel 4 i protokol nr. 1 om de nationale parlamenters rolle i Den Europæiske Union, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde -
VEDTAGET DENNE FORORDNING:
Artikel 1
Præferenceordninger
Told på varer med oprindelse i Ukraine nedsættes eller afskaffes i overensstemmelse med bilag I.
Artikel 2
Betingelser for retten til præferenceordninger
Retten til at gøre brug af de præferenceordninger, der indføres ved artikel 1, er betinget af:
a)
at de oprindelsesregler for varer og de dertil knyttede procedurer, der er fastsat i afsnit IV, kapitel 2, afdeling 2, i Kommissionens forordning (EØF) nr. 2454/93 (2), overholdes
b)
at de metoder for administrativt samarbejde, der er fastsat i artikel 121 og 122 i forordning (EØF) nr. 2454/93, overholdes
c)
at Ukraine indgår i et reelt administrativt samarbejde med Unionen med henblik på at forebygge enhver risiko for svig
d)
at Ukraine afstår fra at indføre ny told eller nye afgifter med tilsvarende virkning og nye kvantitative restriktioner eller foranstaltninger med tilsvarende virkning for import af varer med oprindelse i Unionen, og afstår fra at forhøje eksisterende told- eller afgiftssatser eller indføre andre restriktioner fra den 23. april 2014.
Artikel 3
Adgang til toldkontingenter
1. De varer, der er opført i bilag II og III, kan importeres i Unionen inden for de lofter, der er fastsat ved de i samme bilag omhandlede EU-toldkontingenter.
2. De toldkontingenter, der er omhandlet i nærværende artikels stk. 1, forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93, med undtagelse af toldkontingenterne for specifikke landbrugsprodukter, der er omhandlet i bilag III til nærværende forordning.
3. De toldkontingenter for specifikke landbrugsprodukter, der er omhandlet i bilag III til nærværende forordning, forvaltes af Kommissionen i henhold til de regler, der er fastsat i overensstemmelse med artikel 184 i Europa-Parlamentets og Rådets forordning (EU) nr. 1308/2013. (3)
Artikel 4
Midlertidig suspension
Skønner Kommissionen, at der foreligger tilstrækkelige beviser på manglende overholdelse af betingelserne i artikel 2, kan den vedtage gennemførelsesretsakter med henblik påmidlertidig hel eller delvis suspension af de i denne forordning fastsatte præferenceordninger. Disse gennemførelsesretsakter vedtages efter undersøgelsesproceduren i artikel 6, stk. 2.
Artikel 5
Beskyttelsesklausul
Hvis importen af en vare med oprindelse i Ukraine og opført i bilag I til nærværende forordning forvolder eller truer med at forvolde alvorlige vanskeligheder for producenter i Unionen af lignende eller direkte konkurrerende varer, kan Kommissionen genindføre de almindelige toldsatser i den fælles toldtarif for denne import på de betingelser og efter de procedurer, der er fastsat i artikel 11 og 11a, i forordning (EF) nr. 55/2008 (4), som finder tilsvarende anvendelse.
Artikel 6
Udvalgsprocedure
1. I forbindelse med gennemførelsen af artikel 3, stk. 2, og artikel 4, i denne forordning bistås Kommissionen af Toldkodeksudvalget, der er nedsat ved artikel 248a i Rådets forordning (EØF) nr. 2913/92 (5). Dette udvalg er et udvalg som omhandlet i forordning (EU) nr. 182/2011.
2. Når der henvises til dette stykke, anvendes artikel 5 i forordning (EU) nr. 182/2011.
Artikel 7
Ikrafttrædelse og anvendelse
Denne forordning træder i kraft dagen efter offentliggørelsen i Den Europæiske Unions Tidende.
Den anvendes, indtil afsnit IV i associeringsaftalen træder i kraft, eller, hvis det er relevant, anvendes midlertidigt, og senest indtil den 1. november 2014. Kommissionen offentliggør i Den Europæiske Unions Tidende en meddelelse, såfremt denne forordning ophører med at gælde inden denne dato.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Strasbourg, den 16. april 2014.

Labels: 3
15
18